Medicinstuderende på Syddansk Universitet (SDU) skal lære at se mennesket bag patienten. Derfor vil de fra dette semester få et nyt fag på skemaet, der hedder 'Narrativ Medicin.'

SDU er den første lægeuddannelse i Danmark, der indfører faget, som bliver en del af 2. semester. I undervisningen kommer eleverne til at gennemgå patienters sygehistorier. På den måde kommer de til at lære patienten bedre at kende og derigennem lære at vise mere empati for de syge.

Det fortæller uddannelseschef ved SDU Merete Munk, som mener, at det nye fag er en nødvendighed.

- Der er ingen tvivl om, at vi uddanner rigtig dygtige læger. Men vi hører også igen og igen, at patienter ikke føler, at de bliver inddraget nok, og at der ikke bliver lyttet til dem. Og det vil vi gerne lave om på, siger hun.

Charlotte Severinsen, der studerer medicin på 1. semester, er glad for det nye fag.

- Det er utrolig væsentligt i forhold til, at vi jo skal ud og arbejde med mennesker. På den måde lærer vi at sætte os ind i deres behov og er ikke bare robotter, der udfører et stykke arbejde, siger hun.